钦定古今图书集成/理学汇编/文学典/第195卷 > 《为陈御史进奉和秋景观竞渡诗表》
## 钦定古今图书集成/理学汇编/文学典/第195卷 > 《为陈御史进奉和秋景观竞渡诗表》

陈子昂

臣某言：“臣伏见去月日御制《秋景务馀》，聊观竞渡，故
陈先作，式伫来篇”，凡六韵。天文爰降，品汇咸亨，金简
潜开，珍图斯见。臣闻《白云》兴咏，汉游分水之词；黄竹
申歌，周舞瑶池之驾。然而志崇远辙，事或劳人，故文
思之化未光，太清之道犹阙。伏惟圣母神皇陛下太
虹齐圣，感月含神，元德茂于皇阶，文明照于天下。用
能提玉斗，挹璇衡，百神景从，三灵叶赞。青云出洛，爰
开受命之符；赤甲萦河，终御兴王之宝。非穷神之至
德者，其孰能与于是哉？既而黄屋务闲，紫极时暇。洞
庭张乐，思接轸于轩游；妫水披图，想同参于尧辇。然
而远而劳物者，未若近而安人；动而勤己者，岂比静
而神泰。于是徙金跸，鸣玉銮，清禁林，“御池殿，肃波臣
而戒事，命舟子为《水嬉》。”彩鹢莲歌，乍起吴江之引青
龙桂楫，时讴越女之风。鸟逝虬惊，沸珠潭而竞逐；雪
飞电集，横玉浦而流光。信可以娱乐性灵，发挥文物。
皇欢允洽，白日俄光。于是奏《薰风》于管弦，咏《严云》于
林籞。帝歌爰作，天藻遐彰。黼帐帷宫，缛文房之绣彩；
祥烟瑞景，霏翰苑之荣光，信探赜于元苞，得斯文于
紫极，太平允矣，元首康哉。方欲朝明堂之宫，辑群后
之瑞，尊崇显箓，光启圣图。封玉嵩丘，以接千年之统；
泥金少室，攸增万岁之规：卓哉煌煌圣君之表也！微
臣曲学蓬户，窃位兰台，未闻骢马之谣，非有雕龙之
思。鞠躬霜署，谬睹于天章；逖听钧台，侧闻于帝乐。人
文尊“贵不远于下臣；帝宝珍，崇曲宣于近贵。窃以为
君唱臣和，固不隔于尊卑；宫变商从，方允谐于金石。
辄用斋心扣寂，假翰求词，将以攀日月之末光，继萤
爝之微照”，不胜《云云》。